b'\n_START_ARTICLE_\nHivan kaanikunta\n_START_SECTION_\nHistoria\n_START_PARAGRAPH_\nHivan kaanikunta syntyi antiikin aikana Amudarja-joen ymp\xc3\xa4rille. Arabit valloittivat sen vuonna 680 ja mongolivalloittaja T\xc5\xa1ingis-kaani 1200-luvulla ja Timur Lenk 1300-luvulla. Sittemmin kaanikunnasta tuli j\xc3\xa4lleen itsen\xc3\xa4inen. Ven\xc3\xa4j\xc3\xa4 valloitti osan kaanikunnasta 1873 ja teki siit\xc3\xa4 vasallivaltion. Vuonna 1919 Neuvosto-Ven\xc3\xa4j\xc3\xa4 sy\xc3\xb6ksi emiirin vallasta ja seuraavana vuonna kaanikunnasta muodostettiin nimellisesti itsen\xc3\xa4inen Horezmin kansantasavalta. Se ei kuitenkaan ollut pitk\xc3\xa4ik\xc3\xa4inen, sill\xc3\xa4 jo 1924 sen alue jaettiin Uzbekistanin, Turkmenistanin ja Kazakstanin neuvostotasavaltojen kesken. Kazakstaniin liitetty osa (Karakalpakia) liitettiin 1932 Uzbekistaniin.'